
ΑΣΚΗΣΗ #1. ΠΡΟΣΡΟΦΗΣΗ

Σκοπός της διεργασίας
Προσρόφηση διαλύματος χουμικού οξέος (προσρόφημα) σε ενεργό άνθρακα (προσροφητής).

Εξοπλισμός – Αντιδραστήρια
► Συσκευή ή τράπεζα ανάδευσης (shaker table): Η συσκευή αυτή παρέχει τη δυνατότητα ταυτόχρονης ρυθμιζόμενης ανακίνησης 20 κωνικών φιαλών.
►  Φασματοφωτόμετρο: Όργανο που μετράει την απορρόφηση ακτινοβολίας η οποία διέρχεται από υδατικό διάλυμα μιας ουσίας. Η απορρόφηση, A, είναι ανάλογη της συγκέντρωσης της ουσίας, C και της διαδρομής του φωτός στο δείγμα, l, βάση του νόμου των Beer-Lambert:   
A = ελ · l · C    όπου ελ: μοριακός συντελεστής απορρόφησης, χαρακτηριστικός για κάθε ουσία σε συγκεκριμένο μήκος κύματος, λ.
► Προσροφητής: Ενεργός Άνθρακας σε σκόνη, παρασκευασμένος από φλοιό καρύδας τύπου      Eurocarb YAO 
►  Προσρόφημα: Χουμικό οξύ, από υδατικό διάλυμα συγκέντρωσης 40 mg/L.
►  Συσκευή διήθησης συνδεδεμένη με αντλία κενού.
►  Υαλόφιλτρα τύπου Α/Ε και φίλτρα μεμβράνης με μέγεθος πόρων 0,45μm.

Πειραματική διαδικασία
Σε οκτώ κωνικές φιάλες ζυγίζεται η παρακάτω κατάλληλη ποσότητα ενεργού άνθρακα: 0,03g,  0,05g, 0,1g, 0,5g, 1g, 2g, 3g και 4g. Σε κάθε φιάλη τοποθετούνται 100ml από το διάλυμα χουμικού οξέος και όλες κλείνονται με μεμβράνη (parafilm). Στη συνέχεια οι φιάλες τοποθετούνται σε τράπεζα ανακίνησης και αφήνονται υπό σταθερή ανάδευση (περίπου 150rpm) για 3-4 ημέρες, ώστε να επέλθει ισορροπία μεταξύ της συγκέντρωσης του χουμικού οξέος στο διάλυμα (διαλυτή μορφή – υδατική φάση) και της συγκέντρωσής του στην επιφάνεια του προσροφητή (προσροφημένη μορφή – στερεά φάση). 
Μετά το πέρας των 3-4 ημερών η ανάδευση σταματά και το περιεχόμενο κάθε φιάλης διηθείται με τα κατάλληλα υαλόφιλτρα και φίλτρα μεμβράνης, ώστε να διαχωριστούν τα σωματίδια του προσροφητή με τα προσροφημένα μόρια του χουμικού οξέος και να περάσει η εναπομείνουσα διαλυμένη ουσία στο διήθημα (υγρή φάση). 
Ακολουθεί ποσοτική ανάλυση του χουμικού οξέος σε κάθε διήθημα με τη μέθοδο της φασματοφωτομετρίας. Οι μετρήσεις της απορρόφησης στα διηθήματα για το χουμικό οξύ γίνονται σε μήκος κύματος 254nm. Για τον ποσοτικό προσδιορισμό (υπολογισμός της συγκέντρωσης του χουμικού οξέος σε κάθε διήθημα) κατασκευάζεται ευθεία βαθμονόμησης με τουλάχιστον τρία πρότυπα διαλύματα στο εύρος των συγκεντρώσεων του χουμικού οξέος που  αναμένεται ότι έχουν απομείνει στην υγρή φάση μετά το πείραμα της προσρόφησης, δηλ. 0 - 40 mg/L.

Υπολογισμοί
1). Κατασκευή της ισόθερμης προσρόφησης του χουμικού οξέος, δηλ. του διαγράμματος κατανομής της συγκέντρωσης της προσροφούμενης ουσίας ανάμεσα στην υδατική και τη στερεά φάση μετά την επίτευξη της ισορροπίας σε συνθήκες σταθερής θερμοκρασίας (θερμοκρασία εργαστηρίου). 
Το διάγραμμα γίνεται με βάση τις πειραματικές μετρήσεις μετά το πέρας των 3-4 ημερών, όπου για τον άξονα x υπολογίζεται για κάθε κωνική φιάλη η συγκέντρωση του χουμικού οξέος που απέμεινε στην υγρή φάση (Ce  σε mg χουμικού οξέος / L νερού) και για τον άξονα y η ποσότητα του προσροφήματος στην επιφάνεια του προσροφητή ανά μονάδα μάζας προσροφητή (φόρτιση, qe σε mgχουμικού οξέος / g άνθρακα).
2). Υπολογισμός των εξισώσεων Freudlich και Langmuir καθώς και των συντελεστών K, n και Q, b αντίστοιχα, μέσω των γραφικών παραστάσεων που προκύπτουν έπειτα από γραμμικοποίηση των εξισώσεων αυτών.
3). Επιλογή του μοντέλου που προσομοιάζει καλύτερα τα πειραματικά αποτελέσματα της προσρόφησης του χουμικού οξέος και σχολιασμός με βάση τις θεωρητικές υποθέσεις στις οποίες στηρίζονται οι εξισώσεις Langmuir και Freudlich. 















ΑΣΚΗΣΗ #2. ΚΡΟΚΙΔΩΣΗ

Σκοπός της διεργασίας
Απομάκρυνση θολότητας από αιώρημα καολίνη δοκιμάζοντας 6 δόσεις κροκιδωτικού.

Εξοπλισμός – Αντιδραστήρια
►  Συσκευή Jar Test: Η συσκευή αυτή παρέχει τη δυνατότητα ταυτόχρονης ανάδευσης έξι υάλινων δοχείων (jars) χωρητικότητας έως 2L το καθένα, με έξι ανεξάρτητους μηχανικούς αναδευτήρες ρυθμιζόμενων στροφών.   
[image: ]
►  Θολόμετρο: Όργανο που μετράει τη σκέδαση του φωτός το οποίο διέρχεται από υδατικό διάλυμα. Στην οθόνη του εμφανίζεται η τιμή της θολότητας, σε μονάδες θολότητας - NTU (Nephelometric Turbidity Units). 
Γενικά η θολότητα είναι μία ενδεικτική παράμετρος της ποιότητας νερού. Οφείλεται στην ύπαρξη διασπαρμένων σωματιδίων σε ένα υδατικό δείγμα και απλά δείχνει την απουσία διαύγειας αυτού. Η ύπαρξη θολότητας στο νερό προκαλεί την εξασθένιση της ευθύγραμμης μετάδοσης φωτεινής ακτινοβολίας λόγω σκέδασης, γι’ αυτό και η μέτρηση των θολομέτρων ουσιαστικά βασίζεται στη μέτρηση της έντασης της σκεδαζόμενης ακτινοβολίας. 
►   Αιώρημα καολίνη (λευκό αργιλοπυριτικό ορυκτό) με αρχική θολότητα 50 - 70 NTU. Αυτό επιτυγχάνεται με προσθήκη 150 mg καολίνη σε 1L νερού.
►   Κροκιδωτική ουσία: Διάλυμα ανόργανου άλατος AlCl3·6H2O με συγκέντρωση 0,05Μ σε [Al3+].

Πειραματική διαδικασία
Αρχικά γίνεται μέτρηση της θολότητας ενός αιωρήματος  καολίνη και τοποθετείται ίδια ποσότητα αιωρήματος (800mL) σε κάθε δοχείο της συσκευής Jar Test. 
Στη συνέχεια ρυθμίζονται οι στροφές (rpm) των αναδευτήρων της συσκευής σε 200rpm (συνθήκες ταχείας ανάδευσης) και γίνεται προσθήκη σε κάθε δοχείο της παρακάτω κατάλληλης ποσότητας κροκιδωτικού από το διάλυμα AlCl3·6H2O συγκέντρωσης 0,05Μ σε [Al3+]: 
0ml (δοχείο ελέγχου), 0,5ml, 1ml, 2ml, 5ml και 10ml, έτσι ώστε να επιτευχθούν οι 6 διαφορετικές δόσεις κροκιδωτικού. 
Μετά την προσθήκη των παραπάνω δόσεων κροκιδωτικού στα έξι δοχεία με το αιώρημα, ακολουθεί η διεργασία της κροκίδωσης, της συσσωμάτωσης και της καθίζησης όπως φαίνεται στα παρακάτω 3 στάδια: 
α). Στάδιο ταχείας ανάδευσης, για την πλήρη διασπορά του κροκιδωτικού και την αποσταθεροποίηση των σωματιδίων (κροκίδωση), 200rpm για 2min 
β). Στάδιο αργής ανάδευσης, για να επιτευχθεί η συσσωμάτωση των αποσταθεροποιημένων σωματιδίων, 45rpm για 10min  
γ). το στάδιο της ηρεμίας, για την καθίζηση των συσσωματωμάτων που δημιουργήθηκαν, όπου παύει η ανάδευση (0rpm) και το αιώρημα αφήνεται να καθιζάνει για 15min.
Μετά το πέρας του χρόνου καθίζησης λαμβάνεται με σιφώνιο δείγμα από την υπερκείμενη φάση κάθε δοχείου και γίνεται μέτρηση της εναπομείνουσας θολότητας κάθε επεξεργασμένου δείγματος.

Υπολογισμοί
1). Κατασκευή διαγράμματος στο οποίο φαίνεται η απομάκρυνση (%) της αρχικής θολότητας  του αιωρήματος καολίνη σε σχέση με τις διάφορες δόσεις κροκιδωτικού (σε mol [Al3+] / L) που δοκιμάσθηκαν πειραματικά.
2). Προσδιορισμός της βέλτιστης δόσης κροκιδωτικού για το σχεδιασμό της επεξεργασίας του αιωρήματος καολίνη που δόθηκε, με βάση τις πειραματικές δοκιμές και το παραπάνω διάγραμμα.


















ΑΣΚΗΣΗ #3. XΛΩΡΙΩΣΗ

Σκοπός της διεργασίας
Προσδιορισμός υπολειμματικού χλωρίου κατά τη χλωρίωση λυμάτων.

Εξοπλισμός – Αντιδραστήρια
► Συσκευή ή τράπεζα ανάδευσης (shaker table): Η συσκευή αυτή παρέχει τη δυνατότητα ταυτόχρονης ρυθμιζόμενης ανακίνησης 20 κωνικών φιαλών.
►  Φασματοφωτόμετρο: Όργανο που μετράει την απορρόφηση ακτινοβολίας η οποία διέρχεται από υδατικό διάλυμα μιας ουσίας. Η απορρόφηση, A, είναι ανάλογη της συγκέντρωσης της ουσίας, C και της διαδρομής του φωτός στο δείγμα, l, βάση του νόμου των Beer-Lambert:   
A = ελ · l · C    όπου ελ: μοριακός συντελεστής απορρόφησης, χαρακτηριστικός για κάθε ουσία σε συγκεκριμένο μήκος κύματος, λ.
►  Απολυμαντικό μέσο: Διάλυμα υποχλωριώδους νατρίου (NaOCl) συγκέντρωσης 0,3 g/L σε ενεργό χλώριο, το οποίο αρχικά διίσταται (αντίδραση 1) και στη συνέχεια το υποχλωριώδες ανιόν έρχεται σε ισορροπία με το υποχλωριώδες οξύ (αντίδραση 2): 

► Κit 2 έτοιμων αντιδραστηρίων για φασματοφωτομετρική μέθοδο ελεύθερου και ολικού υπολειμματικού χλωρίου. Το ελεύθερο υπολειμματικό χλώριο αποτελούν οι δύο μορφές χλωρίου, το υποχλωριώδες οξύ και το υποχλωριώδες ανιόν, ενώ το ολικό υπολειμματικό χλώριο περιλαμβάνει και τις χλωραμίνες (δεσμευμένο υπολειμματικό χλώριο) που παράγονται από την αντίδραση της αμμωνίας των λυμάτων με το υποχλωριώδες οξύ. Δηλ.
Ολικό υπολειμματικό χλώριο = Ελεύθερο υπολειμματικό χλώριο + Δεσμευμένο υπολειμματικό χλώριο  
Κατά την προσθήκη του πρώτου αντιδραστηρίου δεσμεύεται σε πρώτη φάση το ελεύθερο υπολειμματικό χλώριο και έπειτα το δεύτερο αντιδραστήριο αντιδρά με τις χλωραμίνες. Από τις αντιδράσεις αυτές δημιουργείται ένα προϊόν ροζ χρώματος, το οποίο παρουσιάζουν μέγιστη απορρόφηση σε μήκος κύματος λ=557nm. 

Πειραματική διαδικασία
Σε δύο κωνικές φιάλες  τοποθετούνται 100 ml αχλωρίωτου βιολογικά επεξεργασμένου λύματος και προστίθενται 0,5ml και 1,5ml από το χλωριωτικό μέσο (διάλυμα NaOCl συγκέντρωσης 300 mg/L σε ενεργό χλώριο) έτσι ώστε η δόση του χλωρίου να είναι 1,5 mg/L και 4,5 mg/L αντίστοιχα. Στη συνέχεια οι φιάλες τοποθετούνται στην τράπεζα ανακίνησης και αφήνονται υπό σταθερή ανάδευση (περίπου 150rpm) για 15-20 λεπτά (χρόνος επαφής χλωρίου - λύματος). Μετά το πέρας των 15-20 λεπτών η ανάδευση σταματά και γίνεται μέτρηση σε κάθε δείγμα του ελεύθερου και του ολικού υπολειμματικού χλωρίου με τη μέθοδο της φασματοφωτομετρίας. Συγκεκριμένα, τόσο για το ελεύθερο όσο και για το ολικό υπολειμματικό χλώριο προστίθενται σε 5 ml δείγματος τα κατάλληλα αντιδραστήρια και αφήνονται να αντιδράσουν για 1 λεπτό. Από την αντίδραση αυτή προκύπτουν σύμπλοκα ροζ χρώματος και σε κάθε δείγμα μετριέται η απορρόφηση στα 557nm. Ο ποσοτικός προσδιορισμός τους γίνεται βάση ευθειών βαθμονόμησης που προκύπτουν ακολουθώντας την ίδια διαδικασία με τα δείγματα σε πρότυπα διαλύματα που παρασκευάζονται στο εύρος των συγκεντρώσεων που αναμένεται το υπολειμματικό χλώριο μετά τη διαδικασία της χλωρίωσης, δηλ. 0 - 5 mg/L.

Υπολογισμοί
1). Υπολογισμός του ελεύθερου, του δεσμευμένου και του ολικού υπολειμματικού χλωρίου στα χλωριωμένα λύματα και με τις 2 δόσεις χλωρίου.
2). Επιλογή μεταξύ των 2 πειραματικών δοκιμών (για χρόνο επαφής 15-20 λεπτά) της βέλτιστης δόσης χλωρίου για το σχεδιασμό ενός συστήματος χλωρίωσης του λύματος που δόθηκε.

